**Smernice za sodelovanje z nevladnimi organizacijami**

Nevladne in prostovoljske organizacije so eden izmed ključnih gradnikov civilne družbe, prispevajo k družbeni kohezivnosti, demokratični pluralnosti in trajnostno naravnanemu razvoju.

Pomen in vlogo nevladnih organizacij so prepoznale vse razvite države, zato v zadnjih dveh desetletjih 20. stoletja beležimo pravi razcvet nevladnih organizacij, predvsem pa pospešeno krepitev partnerstva med njimi in državo na vseh področjih.

Sodelovanje z nevladnimi organizacijami in njihovo aktivno vključevanje v procese oblikovanja politik, omogoča pripravo kakovostnih predpisov, ki dobro nagovarjajo družbene potrebe in so prilagojeni dinamiki družbenega razvoja.

Cilj smernic je okrepiti, nadgraditi in formalizirati sodelovanje med ministrstvi ter vladnimi službami z nevladnimi organizacijami.

Smiselna uporaba smernic se priporoča tudi na lokalnem nivoju.

1. **Načini sodelovanja z NVO**
   1. Ministrstva Svetu Vlade Republike Slovenije za spodbujanje razvoja prostovoljstva, prostovoljskih in nevladnih organizacij **dajejo pobude** za obravnavo vprašanj in ukrepov, ki se nanašajo na razvoj in delovanje nevladnih in prostovoljskih organizacij.
   2. Ministrstva in vladne službe imenujejo in na spletu **javno objavijo kontaktne osebe** za sodelovanje z nevladnimi organizacijami. Kontaktne osebe usmerjajo nevladne organizacije do strokovnih služb.
   3. Ministrstva v svete, delovne skupine in druge posvetovalne **organe imenujejo tudi predstavnike nevladnih organizacij**, zlasti kadar ti organi obravnavajo politike, vprašanja in ukrepe, ki jih pri svojem delu naslavljajo nevladne organizacije, razen kadar je sestava teh organov določena s posebnim predpisom/zakonom.
   4. Priporočljivo je, da ministri **vzpostavijo strokovno-posvetovalni organ**, katerega člani so samo predstavniki NVO, zlasti kadar imajo nevladne organizacije na področju delovanja resorja vidnejšo vlogo.
   5. Kadar v različnih posvetovalnih organih sodelujejo predstavniki nevladnih organizacij, naj se **nevladnim organizacijam zagotovi avtonomija pri izboru** njihovih predstavnikov. Pri izboru naj ministrstva in vladne službe uporabljajo postopek, ki ga je razvila krovna mreža slovenskih nevladnih organizacij CNVOS. Poslovnik postopka izbora predstavnikov nevladnih organizacij je dosegljiv na: [poslovnik\_izbora\_prestavnikov\_nvo\_cistopis2020.pdf (cnvos.si)](https://www.cnvos.si/media/filer_public/0d/fb/0dfbee54-ed66-4aaf-9f2e-823e5390edcd/poslovnik_izbora_prestavnikov_nvo_cistopis2020.pdf).
   6. Z namenom doseganja čim širšega kroga nevladnih organizacij, naj ministrstva **krepijo sodelovanje z vsebinskimi mrežami nevladnih organizacij** npr. z rednimi posvetovalnimi sestanki.
2. **Sodelovanje pri pripravi predpisov in strateških dokumentov**
   1. Vsako leto decembra ali januarja ministrstva **organizirajo predstavitev letnega načrta** priprave predpisov in strateških dokumentov s časovnico priprave in načrtom vključevanja nevladnih organizacij.
   2. Vnaprej oblikovani seznami deležnikov so ministrstvom v veliko pomoč pri pripravi predpisov. Ministrstva naj **zato oblikujejo sezname zainteresiranih nevladnih organizacij po posameznih področjih dela**. Seznamelahko oblikujejo tako, da javno objavijo poziv nevladnim organizacijam za vpis na seznam zainteresiranih organizacij, ki vsebuje naziv organizacije, kontaktne podatke (npr. elektronska pošta) in področje dela/sodelovanja. Seznami naj se obdobno (npr. na četrtletje) dopolnjujejo.
   3. Nujno je, da ministrstva **posvetovanje** z nevladnimi organizacijami opravijo v čim zgodnejši fazi - **ob izhodiščih,** da lahko nevladne organizacije, ki predstavljajo most do najšibkejših ciljnih skupin, sooblikujejo cilje, načela in poglavitne rešitve predlogov.
   4. V posvetovalnih procesih lahko ministrstva zaprosijo vsebinske mreže nevladnih organizacij, da izvedejo **posvetovanje s širšim krogom nevladnih organizacij** in pripravijo skupen odziv nevladnih organizacij, ki delujejo na določenem področju.
   5. Po zaključenem posvetovanju morajo ministrstva nevladne organizacije **seznaniti z odzivom.** To storijo tako, da v točki 9. priloge 1 Navodila za izvajanje poslovnika Vlade Republike Slovenije podrobno predstavijo prejete pripombe in razloge za upoštevanje ali neupoštevanje.
3. **Financiranje** 
   1. Ministrstva najkasneje **do januarja tekočega leta** predstavijo **letne načrte objav javnih razpisov** za sofinanciranje.
   2. Ministrstva po zaključku financiranja izvedejo **vrednotenje vsakega javnega razpisa. Z vrednotenjem** analizirajo dosežene rezultate ter ocenijo, kako sofinancirani programi/projekti prispevajo k ciljem politik, ki jih javni razpis naslavlja. V pripravo vrednotenja ministrstva **vedno vključijo tudi nevladne organizacije** (npr. z organizacijo posvetov, anket, izvedbo fokusnih skupin ipd.).
   3. Skladno s 23. členom Zakona o nevladnih organizacijah ministrstva zagotovijo sofinanciranje **projektov in programov vsebinskih mrež nevladnih organizacij.**